
Avaliku ürituse „Võidupäev” loa taotluse rahuldamine
1. Asjaolud ja menetluse käik

03.04.2012.a. esitas füüsiline isik Larissa Olenina i.k. 45511203727 Narva Linnavalitsuse Linnavara- ja Majandusametile avaliku ürituse loa taotluse.

Larissa Olenina kavandab viia läbi 09.05.2012.a. kellaajal 12.00-14.30 Narva linnas avalikkusele suunatud ürituse „Võidu päev“. Sihtgrupiks on linnaelanikud ja külalised. Eeldatav maksimaalne osavõtjate arv on 1000 inimest. Üritusest osavõtt on kõigile huvilistele tasuta ning alkoholi müüki ei toimu. Üritus viiakse läbi kontserdi vormis. Kontserdi kohaks on Peetri plats. Rongkäigu läbiviimise marsruudiks on Peetri plats – Puškini tänav – Hariduse tänav – Vestervalli tänav – Sadama tee. Avaliku üritusega kaasneb kõrgendatud turvarisk. Korra tagamiseks üritusel sõlmitakse leping turvafirmaga. Ürituse läbiviimine on kooskõlastatud Politsei- ja Piirivalve Ametiga ning Päästeametiga.
Narva Linnavalitsuse Linnavara- ja Majandusamet kontrollis avaliku ürituse taotlust koos selle lisadega, mis on nõutavad Narva Linnavolikogu 06.03.2008 määruse nr 18 „Narva linna avaliku korra eeskiri“ alusel,  ning leidis, et taotlus vastab eelnimetatud määruse nõuetele ning kuulub rahuldamisele.

 
2. Õiguslikud alused

Kohaliku omavalitsuse korralduse seaduse § 30 lõige 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Vastavalt Narva Linnavolikogu 06.03.2008.a. vastu võetud määruse nr 18 „Narva linna avaliku korra eeskiri” § 11 lõikes 1 sätestatule avaliku ürituse luba vormistatakse Narva Linnavalitsuse korraldusena, millega rahuldatakse loa taotlus.

3. Otsus
3.1. Rahuldada Larissa Olenina taotlus avaliku ürituse „Võidu päev” läbiviimiseks. 

3.2. Avaliku ürituse korraldajaks on füüsiline isik Larissa Olenina, isikukood 45511203727, Võidu 16-64, Narva. 
3.3. Kontserdi läbiviimise kohaks on Peetri plats, Narva.
3.4. Rongkäigu läbiviimise marsruudiks on Peetri plats – Puškini tänav – Hariduse tänav – Vestervalli tänav – Sadama tee. 

3.5. Avalik üritus algab 09.05.2012.a. kell 12.00 ning lõpeb 09.05.2011 kell 14.30.

3.6. Avaliku ürituse läbiviimisel tuleb järgida Narva Linnavolikogu 06.03.2008.a määrusega nr 16 „Narva linna heakorra eeskiri“ ja Narva Linnavolikogu 06.03.2008.a määrusega nr 18 „Narva linna avaliku korra eeskiri” kehtestatud nõudeid.

4. Rakendussätted

4.1. Narva Linnavalitsuse Linnavara- ja Majandusametil teha korraldus taotlejale teatavaks. 
4.2. Korraldus jõustub seaduses sätestatud korras.

4.3. Käesolevat korraldust on võimalik vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest arvates.

